《箫杖曲》
明代·谢常

桂楫兰舟谁吊古，往寻美竹潇湘浦。
淋漓恨血染秋烟，千载娥皇泪痕苦。
当时得之无所施，爱同海底珊瑚枝。
金刀横截瘦蛟颈，剜作玲珑箫管吹。
骊珠上连星点七，窍窍清圆俱应律。
有时提挈坐花前，葛陂老龙眠在膝。
世人不知何如名，但见鹿斑碎点琅玕青。
掀髯一笑发孤弄，杖头忽作呜呜声一声。
昆冈山石裂，两声梅花尽飞雪。
三声群仙飞佩听，四声吹堕瑶台月。
五声银潢惊倒流，霜凋芦叶风鸣秋。
六声凤叫海日出，吴姬敛黛凝春愁。
七声八声毛发耸，露寒乳穴浮银汞。
九声连十怒涛翻，鲸鱼鼓鬛三山动。
停吹起坐向客言，此是黄痴之所传。
斯人已骑鹏翼去，老眼摩婆今几年。
我云道人休叹息，犹胜蓬莱铁仙笛。
古物存亡奚足悲，云断苍梧暮山碧。

作者简介：苏州府吴江人，字彦铭，一作彦明。少时师事扬维祯。长四六文。洪武中举秀才，试赋称旨，以母老不受官职，隐居震泽之东溪，教授生徒。有《桂轩稿》、《东溪集》。